Sydsudan, officielt Republikken Sydsudan, er en indlandsstat i det nordøstlige Afrika, der fik sin uafhængighed fra Sudan pr. 9. juli 2011. Det har historisk været uafhængigt, og som et resultat af den 2. sudanske borgerkrig vandt det status som autonom region 9. juli 2005. Fra den 9. januar 2011 og en uge frem blev der afholdt en folkeafstemning om fuldstændig uafhængighed fra regeringen i Khartoum. Resultatet af denne afstemning blev 98,83 % for løsrivelse. Den 9. juli 2011 blev de selvstyrende områder adskilt helt fra Sudan, og en ny, uafhængig, selvstændig stat skabtes med præsident Salva Kiir Mayardit som det første statsoverhoved. Sydsudans hovedstad er Juba. Nabolandene er Sudan, Etiopien, Kenya, Uganda, Den Demokratiske Republik Congo og Den Centralafrikanske Republik.